Source: http://www.europarl.europa.eu/doceo/document/A-8-2018-0234_RO.html
Timestamp: 2020-01-25 11:31:11+00:00
Document Index: 1466767

Matched Legal Cases: ['articolul 6', 'articolul 25', 'articolul 8', 'articolul 16', 'articolul 19', 'articolul 218']

RAPORT referitor la recomandarea Comisiei de decizie a Consiliului de autorizare a deschiderii negocierilor pentru încheierea unui acord între Uniunea Europeană și Republica Libaneză privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile libaneze competente pentru combaterea criminalității grave și a terorismului
Procedură : 2018/2065(INI)
Stadii ale documentului : A8-0234/2018
referitor la recomandarea Comisiei de decizie a Consiliului de autorizare a deschiderii negocierilor pentru încheierea unui acord între Uniunea Europeană și Republica Libaneză privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile libaneze competente pentru combaterea criminalității grave și a terorismului
referitoare la recomandarea Comisiei de decizie a Consiliului de autorizare a deschiderii negocierilor pentru încheierea unui acord între Uniunea Europeană și Republica Libaneză privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile libaneze competente pentru combaterea criminalității grave și a terorismului
– având în vedere recomandarea Comisiei de decizie a Consiliului de autorizare a deschiderii negocierilor pentru încheierea unui acord între Uniunea Europeană și Republica Libaneză privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile libaneze competente pentru combaterea criminalității grave și a terorismului (COM(2017)0805),
– având în vedere Tratatul privind Uniunea Europeană (TUE), în special articolul 6, precum și Tratatul privind funcționarea Uniunii Europene, în special articolele 16 și 218,
– având în vedere Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE(2),
– având în vedere Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice(3),
– având în vedere Convenția Consiliului Europei privind protecția datelor (ETS nr. 108) și Protocolul adițional din 8 noiembrie 2001 la Convenția pentru protecția persoanelor în cazul prelucrării automatizate a datelor cu caracter personal, cu privire la autoritățile de control și fluxul transfrontalier al datelor (ETS nr. 181),
– având în vedere acordul la care au ajuns Parlamentul European și Consiliul referitor la adoptarea unui regulament privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE și, în special, având în vedere capitolul referitor la prelucrarea datelor operaționale cu caracter personal care se aplică în cazul organelor, oficiilor și agențiilor Uniunii atunci când acestea desfășoară activități care intră sub incidența capitolelor 4 și 5 de la titlul V din partea a treia a Tratatului privind funcționarea Uniunii Europene (TFUE);
– având în vedere raportul Comisiei pentru libertăți civile, justiție și afaceri interne (A8-0234/2018),
A. întrucât Regulamentul (UE) 2016/794 privind Agenția Uniunii Europene pentru Cooperare în Materie de Aplicare a Legii (Europol) permite transferul de date cu caracter personal către o autoritate dintr-o țară terță sau o organizație internațională, cu condiția ca transferul să fie necesar pentru îndeplinirea atribuțiilor Europol, pe baza unei decizii a Comisiei privind caracterul adecvat, în temeiul Directivei (UE) 2016/680, a unui acord internațional în temeiul articolului 218 din TFUE care să ofere garanții corespunzătoare sau a unor acorduri de cooperare care permit schimbul de date cu caracter personal, încheiate înainte de 1 mai 2017 și, în situații excepționale, de la caz la caz, în condițiile stricte stabilite la articolul 25 alineatul (5) din Regulamentul (UE) 2016/794 și numai dacă sunt aduse garanțiile necesare;
B. întrucât acordurile internaționale care permit Europol și țărilor terțe să coopereze și să facă schimb de date cu caracter personal ar trebui să respecte dispozițiile articolelor 7 și 8 din Carta drepturilor fundamentale și ale articolului 16 din TFUE, și, prin urmare, să respecte principiul limitării scopului și drepturile de acces și de rectificare, și ar trebui să fie monitorizate de o autoritate independentă, astfel cum este prevăzut în mod explicit în Cartă, și să se dovedească necesare și proporționale pentru îndeplinirea sarcinilor Europol;
C. întrucât un astfel de transfer trebuie să se bazeze pe un acord internațional încheiat între Uniune și țara terță respectivă, în temeiul articolului 218 din TFUE, care să ofere garanții adecvate de privește protecție a vieții private și a drepturilor și libertăților fundamentale ale persoanelor;
G. întrucât, de la 1 mai 2017, AEPD supervizează activitatea Europol și oferă consiliere instituțiilor UE cu privire la politicile și actele legislative referitoare la protecția datelor,
1. consideră că trebuie analizată corespunzător necesitatea și proporționalitatea cooperării cu Republica Libaneză în materie de aplicare a legii pentru protejarea intereselor de securitate ale Uniunii Europene; invită Comisia, în acest context, să realizeze o analiză de impact aprofundată ; subliniază că este necesar să se facă uz de precauția cuvenită în procesul de definire a mandatului de negociere pentru încheierea unui acord între Uniunea Europeană și Republica Libaneză privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile libaneze competente pentru combaterea criminalității grave și a terorismului;
2. consideră că statele terțe care primesc datele trebuie să respecte integral articolele 7 și 8 din Cartă, precum și celelalte drepturi și libertăți fundamentale protejate de Cartă; invită, în acest sens, Consiliul să completeze orientările pentru negociere propuse de Comisie cu condițiile stabilite în prezenta rezoluție;
3. ia act de faptul că, până în prezent, nu a fost realizată o evaluare de impact corespunzătoare, pentru a evalua în detaliu riscurile pe care le prezintă transferurile de date cu caracter personal către Republica Libaneză în ceea ce privește atât drepturile persoanelor la viața privată și la protecția datelor, cât și celelalte drepturi și libertăți fundamentale protejate de Cartă; solicită Comisiei să realizeze o evaluare corespunzătoare a impactului, astfel încât să definească garanțiile necesare care trebuie incluse în acord;
4. insistă asupra faptului că nivelul de protecție care rezultă din acord ar trebui să fie, în esență, echivalent cu nivelul de protecție asigurat de dreptul UE; subliniază că, dacă acest nivel nu poate fi garantat atât în drept, cât și în practică, acordul nu poate fi încheiat;
5. solicită ca, pentru a respecta pe deplin articolul 8 din Cartă și articolul 16 din TFUE și a evita ca Europol să se facă răspunzător de încălcarea dreptului Uniunii în materie de protecție a datelor în urma unui transfer de date cu caracter personal fără garanțiile necesare și adecvate, acordul să conțină dispoziții specifice și stricte, care să impună respectarea principiului limitării scopului, cu condiții clare pentru prelucrarea datelor cu caracter personal transmise;
6. solicită ca orientarea B să fie completată, pentru a indica explicit că Europol, în conformitate cu articolul 19 din Regulamentul Europol, are obligația de a respecta toate restricțiile impuse asupra datelor cu caracter personal transmise Europol de către statele membre sau de către alți furnizori, în ceea ce privește utilizarea și accesul la datele care urmează să fie transferate Republicii Libaneze;
7. solicită ca acordul să prevadă clar că orice prelucrare ulterioară ar trebui întotdeauna să fie în prealabil autorizată în scris de Europol; subliniază că aceste autorizații ar trebui înregistrate de Europol și puse la dispoziția AEPD la cererea acesteia; solicită ca acordul să conțină și o dispoziție care să oblige autoritățile competente din Republica Libaneză să respecte aceste restricții și să precizeze modul în care respectarea acestor restricții urmează să fie transpusă în practică;
8. insistă ca acordul să conțină o dispoziție clară și precisă care să stabilească perioada de păstrare a datelor cu caracter personal care au fost transferate și să solicite ștergerea acestora la sfârșitul perioadei de păstrare; solicită ca în acord să fie stabilite măsuri procedurale, pentru a asigura conformitatea; insistă ca, în cazuri excepționale, atunci când există motive justificate de a stoca datele pentru o perioadă îndelungată după expirarea perioadei de păstrare, aceste motive și documentația însoțitoare să fie comunicate Europol și AEPD;
9. se așteaptă să fie aplicate criteriile incluse în considerentul 71 din Directiva (UE) 2016/680, și anume transferurile de date cu caracter personal să facă obiectul unor obligații de confidențialitate ale autorităților libaneze competente care primesc date cu caracter personal de la Europol, să se aplice principiul specificității și datele cu caracter personal să nu fie folosite în niciun caz pentru a cere, a pronunța sau a executa o pedeapsă cu moartea sau orice altă formă de tratament crud și inuman;
10. consideră că categoriile de infracțiuni pentru care se va face schimb de date cu caracter personal trebuie să fie clar definite și incluse în acordul internațional, în conformitate cu definițiile comune la nivelul UE privind infracțiunile penale, atunci când acestea există; subliniază că această listă ar trebui să definească într-un mod clar și precis activitățile care corespund acestor infracțiuni, precum și persoanele, grupurile și organizațiile care pot fi afectate de transfer;
11. invită Consiliul și Comisia să definească, în conformitate cu jurisprudența Curții de Justiție a Uniunii Europene (CJUE) și în sensul articolului 8 alineatul (3) din Cartă, împreună cu guvernul Republicii Libaneze, care este autoritatea independentă de supraveghere responsabilă de supravegherea punerii în aplicare a acordului internațional; insistă ca o astfel de autoritate să fie convenită și instituită înainte de intrarea în vigoare a acordului internațional; insistă ca denumirea acestei autorități să fie inclusă explicit în anexa la acord;
12. consideră că ar trebui să fie posibil ca oricare din părțile contractante să poată suspenda sau revoca acordul internațional în cazul unei încălcări a acestuia, precum și că organismul independent de supraveghere ar trebui, de asemenea, să aibă competența de a sugera suspendarea sau denunțarea acordului în cazul unei încălcări a acestuia; consideră că toate datele cu caracter personal care intră în domeniul de aplicare al acordului, transferate înainte de suspendarea sau revocarea acestuia, pot fi prelucrate în continuare în conformitate cu dispozițiile acordului; consideră că ar trebui prevăzută o evaluare periodică a acordului pentru a analiza măsura în care partenerii îl respectă;
13. consideră că este nevoie de o definiție clară a conceptului de „caz individual”, acest concept fiind necesar pentru a evalua necesitatea și proporționalitatea transferurilor de date; subliniază că această definiție ar trebui să se refere la investigațiile penale efective;
14. este de părere că trebuie definit și conceptul de „motiv întemeiat” pentru a evalua necesitatea și proporționalitatea transferurilor de date; subliniază că această definiție ar trebui, de asemenea, să se refere la investigațiile penale efective;
15. subliniază că datele transferate către o autoritate de primire nu mai pot fi prelucrate ulterior de către alte autorități și că, în acest sens, ar trebui întocmită o listă exhaustivă a autorităților competente din Republica Libaneză către care Europol poate transfera date, incluzând o descriere a competențelor autorităților; consideră că, pentru orice modificare a acestei de liste care înlocuiește sau adaugă o nouă autoritate competentă, este necesară o revizuire a acordului internațional;
16. insistă asupra necesității de a indica explicit că transferurile ulterioare de informații din partea autorităților competente din Republica Libaneză către alte autorități din această țară pot fi autorizate doar în scopul inițial al transferului de către Europol și ar trebui comunicate întotdeauna autorității independente, AEPD și Europol;
17. subliniază necesitatea de a indica explicit că transferurile ulterioare de informații din partea autorităților competente din Republica Libaneză către alte țări sunt interzise și ar avea drept rezultat încetarea imediată a acordului internațional;
18. consideră că acordul internațional cu Republica Libaneză ar trebui să includă dreptul persoanelor vizate la informare, rectificare și ștergerea datelor, după cum prevăd alte acte legislative ale Uniunii referitoare la protecția datelor cu caracter personal;
19. subliniază faptul că transferul de date cu caracter personal care dezvăluie originea rasială sau etnică, opiniile politice, convingerile religioase sau filozofice, apartenența la un sindicat, datele genetice sau date privind sănătatea sau viața sexuală a persoanelor este extrem de sensibil și dă naștere unor preocupări profunde, având în vedere cadrul juridic diferit, caracteristicile sociale și mediul cultural din Republica Libaneză, comparativ cu Uniunea Europeană; subliniază că faptele penale sunt definite în mod diferit în Uniune față de Republica Libaneză; consideră că acest tip de transfer de date ar trebui, prin urmare, să aibă loc numai în cazuri excepționale și cu garanții clare pentru persoana vizată și persoanele care au legături cu persoana vizată; consideră că este necesar să se definească garanții specifice care trebuie respectate de Republica Libaneză în ceea ce privește drepturile și libertățile fundamentale, inclusiv respectarea libertății de exprimare, a libertății de religie și a demnității umane;
20. consideră că ar trebui inclus în acord un mecanism de monitorizare și că acordul ar trebui analizat periodic pentru a-i evalua funcționarea în raport cu nevoile operaționale ale Europol, precum și măsura în care respectă drepturile și principiile europene de protecție a datelor;
21. invită insistent Comisia să solicite consiliere din partea AEPD înainte de finalizarea acordului internațional, după cum este prevăzut în Regulamentul (UE) 2016/794 și Regulamentul (CE) nr. 45/2001;
22. subliniază că Parlamentul European va aproba încheierea acordului numai dacă Parlamentul European va fi implicat într-o măsură satisfăcătoare în toate etapele procedurii, în conformitate cu articolul 218 din TFUE;
23. încredințează Președintelui sarcina de a transmite prezenta rezoluție Consiliului, Comisiei și guvernului Republicii Libaneze.
JO L 135, 24.5.2016, p. 53.
Texte adoptate, P8_TA(2017)0366.
Documentul de programare al Europol pentru perioada 2018-2020, adoptat de Consiliul de administrație al Europol la 30 noiembrie 2017, EDOC# 856927v18.